चंबल-मलेनी में दबिश, 3 जगह से 2 जेसीबी व 11 ट्रैक्टर-ट्रॉली जब्त
अवैध रेत खनन रोकने के लिए आईएएस एसडीएम अनूप कुमार सिंह मंगलवार सुबह 5 बजे ही तहसीलदार और 10 पटवारियों के साथ मलेनी नदी पहुंच गए। राजस्व अमला दिनभर मलेनी व चंबल नदियों किनारे घूमा। पांच जगह दबिश दी। तीन स्थानों से अवैध रेत खनन में लगी दो जेसीबी और 11 ट्रैक्टर-ट्रॉली जब्त की। दो जगह कोई नहीं मिला। हालांकि वहां भी रेत निकालने से हुए गड्ढे व वाहनों के निशान थे। प्रशासन के पहुंचने से पहले ही खनन माफिया भाग निकले। एसडीएम ने बताया अब रेत माफियाओं से सख्ती से निपटेंगे।
मोटी कमाई के चक्कर में क्षेत्र की दोनों प्रमुख नदियों मलेनी और चंबल में बड़े स्तर पर अवैध रेत खनन होता है। कई मर्तबा राजस्व अधिकारियों ने अवैध खनन में लगे लोगों को पकड़ा लेकिन खनन माफिया बाज नहीं आ रहे। पखवाड़ेभर पहले एसडीएम अनूप कुमार सिंह आए तो इन्हें भी लगातार अवैध खनन की शिकायतें मिल रही थी। अवैध खनन से शासन को करोड़ों के राजस्व की हानि है। नदियां खोखली होने से पर्यावरण को भी नुकसान है। इसलिए एसडीएम ने सोमवार रात में ही खननकर्ताओं के खिलाफ कार्रवाई की रणनीति बनाई और मंगलवार सुबह 5 बजे कार्रवाई के लिए निकल पड़े।
राजस्व और खनिज अधिकारी कई बार खनन में लगे लोगों के वाहन जब्त करते हैं लेकिन अब तक इन लोगों से जुर्माना वसूली नहीं हुई। केवल वाहन जब्त होने से इन्हें फर्क नहीं पड़ता। इसलिए इनके हौसले बुलंद हैं। 2 जून को तो चंबल नदी में मिंडाजी समीप रेत खनन रोकने गए तत्कालीन एसडीएम सतीश कुमार की टीम पर माफियाओं ने हमला कर दिया था। इसके बाद सितंबर में तहसीलदार विजय मंडलोई ने दूधाखेड़ी समीप से वाहन जब्त किए थे। तब भी माफिया रास्ते से ही 6 ट्रैक्टर-ट्रॉली लूट गए थे। इनके खिलाफ प्रकरण तो दर्ज हुए लेकिन जुर्माना वसूली नहीं हुई।
अब सख्ती से निपटेंगे
एसडीएम अनूप कुमार सिंह ने बताया पहले क्या हुआ ये नहीं कह सकते लेकिन अब रेत खनन में लगे लोगों से सख्ती से निपटेंगे। न केवल जुर्माना करेंगे बल्कि सख्ती से वसूली करेंगे। नियमित कार्रवाई होगी।
भानपुर व बटवाड़िया से जब्त हुए वाहन
राजस्व अमले ने भानपुर समीप चंबल नदी में घेराबंदी की। वहां से एक जेसीबी व तीन ट्रैक्टर-ट्रॉली जब्त की जेसीबी चालक मानसिंह निवासी चापानेर के खिलाफ पंचनामा बनाया। ट्रैक्टर-ट्रॉली चालक भाग निकले इसलिए नाम मालूम नहीं हुए। दोपहर 2 बजे बटवाड़िया समीप चंबल नदी पहुंचे। वहां से एक जेसीबी व एक ट्रैक्टर-ट्रॉली जब्त की। इनके वाहन चालकों या मालिकों के नाम भी मालूम नहीं हुए। सभी वाहनों को हाटपिपल्या पुलिस चौकी परिसर में खड़े किए। दल में राजस्व निरीक्षक जितेंद्र रजावत, राधेश्याम वक्तारिया के साथ ही पटवारी पंकज राठौर, भरत राठौर, नवीन शर्मा, प्रवीण जैन, जितेंद्र अवस्थी, रमेश रैदास, राधेश्याम गरवाल, सतीश राठौर, विजय सौंदल आदि शामिल थे।
गोठड़ा के पास मलेनी में 7 ट्रैक्टर-ट्रॉली मिले
एसडीएम व तहसीलदार विजय मंडलोई ने पांच-पांच पटवारियों को साथ लेकर दोनों छोर से माफियाओं की घेराबंदी की। सबसे पहले गोठड़ा समीप मलेनी नदी पहुंचे। वहां से 7 ट्रैक्टर-ट्रॉली पकड़ी। इन्हें रिंगनोद थाना परिसर में खड़ी करवाई। चालक गोपाल पिता रायसिंह, नानालाल पिता कनीराम निवासी गोठड़ा व फिरोज खान, जब्बार खां, हबीब खां एवं मनोहरसिंह निवासी रिंगनोद के खिलाफ पंचनामा बनाया। यहां से अमला मीनाखेड़ा समीप मलेनी नदी गए। लेकिन वहां कोई नहीं मिला। फिर ग्राम ऊणी समीप चंबल नदी पहुंचे लेकिन वहां भी कोई नहीं मिला। हालांकि दोनों ही जगह रेत खनन से हुए गड्ढे व वाहनों के पहियों के निशान थे।
लापरवाही
जुर्माना वसूली नहीं होने से परवाह नहीं पालते खनन माफिया
भानपुर समीप चंबल नदी से अमले ने तीन ट्रैक्टर-ट्रॉली व एक जेसीबी जब्त की।
गोठड़ा समीप मलेनी नदी से अवैध रेत खनन में लगे ट्रैक्टर-ट्रॉली जब्त कर रिंगनोद थाने में खड़े किए।
तहसीलदार व 10 पटवारियों को लेकर एसडीएम ने दिनभर की कार्रवाई
bho_Deva hin_Deva hin_Deva hin_Deva mag_Deva hin_Deva hin_Deva hin_Deva bho_Deva hin_Deva hin_Deva hin_Deva awa_Deva hin_Deva hin_Deva